tartuNLP/wikipedia-smugri-20251201 huggingface dataset:
St. John’s IceCaps

St. John’s IceCaps oli AHL-liigassa pelaava kanadalainen jääkiekkojoukkue, jonka kotikaupunki on St. John’s. Joukkue oli Montreal Canadiensin farmijoukkue.
St. John’s IceCaps perustettiin vuonna 2011 kun Manitoba Moose siirtyi Manitobasta Newfoundlandin saarelle St. John’siin. Joukkue oli tuolloin Winnipeg Jetsin farmijoukkue. Kauden 2014–2015 jälkeen Winnipeg Jets siirsi seuran takaisin Winnipegiin ja se otti käyttöön entisen nimensä. Samalla kuitenkin Montreal Canadiens siirsi farmijoukkueensa Hamilton Bulldogsin St. John’siin ja joukkue otti käyttöönsä IceCaps-nimen. Canadiens siirsi farmijoukkueensa vuonna 2017 Quebecin Lavaliin ja vaihtoi sen nimeksi Laval Rocket.
Tuila’epa Sailele Malielegaoi

Tuila’epa Sailele Malielegaoi (s. 14. huhtikuuta 1945 Lepa) on samoalainen poliitikko, joka toimi maan pääministerinä vuosina 1998–2021. Malielegaoi toimii myös Human Rights Protection Party (HRPP) -puolueen johtajana. Puolue sai maaliskuussa 2011 parlamenttivaaleissa äänivyöryn, joka takasi neljännen pääministerikauden Malielegaoille.
Vuoden 2021 vaalien jälkeen Samoa ajautui poliittiseen kriisiin, kun Malielegaoi hävisi vaalit ja kieltäytyi luovuttamasta valtaa ja lukittautui parlamentin istuntosaliin. Myöhemmin Malielegaoi syytti Uuden-Seelannin pääministeriä Jacinda Ardernia ja "feminististä juonta" vaaleihin sekaantumisesta, mikä hänen mukaansa johti HRPP:n häviöön. Ardern kiisti henkilökohtaisesti kaikki syytökset.
Dnipron rautatieasema

Dnipron rautatieasema eli Dnipro-Holovnyi () on Ukrainan kolmanneksi suurimman kaupungin Dnipron päärautatieasema ja Ukrainan rautateiden tärkeimpiä henkilöliikenteen asemia. Asema sijaitsee kaupungin ydinkeskustassa, noin 800 metriä Dnepristä etelään.
Messerschmitt Me 264

Messerschmitt Me 264 oli saksalainen nelimoottorinen pitkän matkan meritiedustelukone. Se oli suunniteltu Saksan laivaston sukellusvenetehtävien tukemiseen. Konetyyppi osallistui myös Saksan ilmailuministeriön Amerikabomber -suunnittelukilpailuun, jonka tarkoituksena oli kehittää Luftwaffelle pommikone, joka pystyisi Yhdysvaltojen itärannikon kaupunkien (kuten New Yorkin) pommittamiseen tukikohdista Ranskassa ja Azoreilla.
Konetyypin kehittäminen keskeytettiin toisen maailmansodan loppupuolella kolmen prototyypin ollessa jo valmiina, jotta Messerschmitt olisi voinut keskittyä hävittäjien kehittämiseen. Meritiedustelukoneen kehitys siirtyi Junkersille, joka suunnitteli tehtävää varten Ju 390 -koneen.
Rakenne.
Me 264 oli perinteiseen tyyliin rakennettu kokometallinen, yläsiivellinen ja nelimoottorinen pommikone. Rungon poikkileikkaus oli pyöreä, ja nokka oli lasitettu yhdysvaltalaisen Boeing B-29 Superfortress -pommikoneen tapaan. Siiven etureunassa oli hieman nuolimuotoa takareunan ollessa suora. Laskuteline oli kolmipyöräinen, päätelineiden ollessa siivissä ja etupyörän sijoittuessa koneen nokkaan. Ensimmäiseen prototyyppiin asennettiin alkuun Junkers Jumo 211 -moottorit, jotka tosin myöhemmin korvattiin alitehoisuutensa vuoksi suurempitehoisilla BMW 801G -moottoreilla. Koneessa oli myös sängyt ja pieni keittiö suunniteltuja pitkänmatkan tehtäviä varten. Aseistukseksi suunniteltiin kauko-ohjattuja tykkejä rungon molemmilla puolilla. Koneesseen suunniteltiinkin hyvin vähäistä panssarointia ja aseita, sillä toimintasädettä saatiin helposti lisää keventämällä konetta.
Käyttö.
Ensimmäinen prototyyppi, Me 264 V1, teki ensilentonsa 23. joulukuuta 1942. Prototyypissä oli alkuun neljä Jumo 211 -moottoria, jotka tosin vaihdettiin myöhemmin tehokkaampiin BMW 801G -moottoreihin. Koneessa havaittiin koelento-ohjelman aikana erilaisia pieniä ongelmia, joita olivat muun muassa huono ohjattavuus ja raskas siipikuormitus täydessä kuormassa. Korkea siipikuormitus johti useiden lento-ominaisuuksien huonontumiseen, Me 264:llä oli muun muassa erittäin hidas nousunopeus, heikko liikehtimiskyky ja tarve suurille nousu- ja laskunopeuksille. V1-prototyyppiin ei asennettu panssarointia, mutta seuraavat kaksi prototyyppiä (V2 ja V3) panssaroitiin moottorien, ampumoiden ja miehistötilojen kohdalta. Näihin prototyyppeihin asennettiin myös puolustusaseistus.
Kriegsmarine hylkäsi Me 264:n ja korvasi sen jo olemassa olevalla Ju 290:llä ja suunnitellulla Ju 390:llä Luftwaffen taas suosiessa vielä rakentamatonta Ta 400:aa ja He 277:ää Amerika Bomber -ohjelmassa niiden parempien suorituskykyarvioiden takia, keskeyttyäen lopulta Messerschmittin työt Me 264:n parissa. Lokakuussa 1943 Erhard Milch määräsi myös yhtiön keskeyttämään konetyypin kehittämisen ja keskittymään suihkumoottorikäyttöiseen Me 262 -hävittäjäpommittajaan. Ensimmäinen prototyyppi tuhoutui pommituksissa vuoden 1943 lopulla. Toinen (V2) vaurioitui ja keskeneräiseksi jäänyt kolmas (V3) tuhoutui pommituksessa 18. heinäkuuta 1944. Heinkelin kilpailevan He 277:n peruuttamisen jälkeen myös Me 264 peruutettiin lopulta virallisesti 23. syyskuuta 1944.
Carl Menger

Carl Menger (28. helmikuuta 1840 Nowy Sącz, Galitsia – 26. helmikuuta 1921 Wien, Itävalta) oli itävaltalaisen taloustieteen perustaja. Hän kehitti mm. rajahyötyteorian, joka on nykyisen uusklassisen taloustieteen tärkeimpiä tosiasioita. Se korjasi klassisen taloustieteen (ja Marxin) virheen hinnanmuodostusteoriassa.
Itse asiassa tämän marginalistisen (eli raja-) teorian kehittivät noin 1870 toisistaan riippumatta William Stanley Jevons Englannissa, Carl Menger Itävallassa ja Léon Walras Sveitsissä, ja myöhemmin kävi ilmi, että sen oli esittänyt jo vuonna 1854 preussilainen ekonomisti Hermann Heinrich Gossen. Teoriaa pidetään marginalistisen eli uusklassisen taloustieteen syntynä. 
Elämä.
Carl Menger syntyi Itävallan keisarikunnan Galitsiassa (nykyään Puolaa). Hän valmistui oikeustieteen tohtoriksi Krakovassa ja toimi talousjournalistina ensin Ukrainassa ja sitten Wienissä Wiener Zeitungissa. 
Menger huomasi hinnan muodostuvan markkinoilla toisin kuin klassinen taloustiede opetti. Hän alkoi tutkia taloustiedettä 1867 ja sai 1871 valmiiksi kirjan "Grundsätze der Volkswirtschaftslehre" (”Taloustieteen perusteet”), joka on nykyisen taloustieteen ja itävaltalaisen koulukunnan perustana. 
Menger opetti Itävallan arkkiherttualle kansantaloustiedettä ja todennäköisesti avusti tämän ylhäisaristokratian vastaisen nimettömän pamfletin kirjoittamisessa. Vuonna 1878 hänet nimitettiin Wienin yliopiston kansantaloustieteen professoriksi. Taloustieteiden menetelmäkiistan väittelyssä saksalaisia taloustieteilijöitä vastaan hänen opeistaan käytettiin marginalisoivaa pilkkanimeä ”itävaltalainen taloustiede”, jolloin hän syytti saksalaista taloustiedettä historisismista. Mengerin huomattavimpia oppilaita olivat Eugen von Böhm-Bawerk ja Friedrich von Wieser.
Mengerin poika oli matemaatikko Karl Menger.
Rajahyötyteoria.
Menger esitti kirjassaan "Grundsätze der Volkswirtschaftslehre" (1871) rajahyötyteorian ja hänen näkökulmaansa talouselämään on luonnehdittu kausaalis-realistiseksi, deduktiiviseksi ja humanistiseksi. Täydellisen kilpailun vallitessa kauppiaat pyrkivät asettamaan hyödykkeiden hinnat niin korkeiksi, että ne kaikki menevät juuri ja juuri. Mengerin kuvauksen mukaan tyydyttämättömien tarpeiden rajahyödyt ovat tuotteiden hintaa alhaisemmat, mutta myytyjen tuotteiden rajahyödyt olivat hintaa korkeammat, koska muutenhan ne eivät olisi menneet kaupaksi. Mikäli tämä hinta ylittää tuotantokustannukset, se kannustaa tuottamaan lisää tuotteita. Tällöin seuraa tarjonnan lisääntymistä, joka pakottaa asiakkaista kilpailevat kauppiaat laskemaan hintoja, jotta myyjät saisivat kaikki tuotteensa kaupaksi. Lopulta hinta putoaa lopulta lähes tuotanto- ja jakelukustannusten tasolle.
Tom Petäjä

Tom Kristian Petäjä (s. 17. joulukuuta 1970 Polvijärvi) on suomalainen näyttelijä. Petäjä valmistui Teatterikorkeakoulusta vuonna 2000 ja oli tämän jälkeen kiinnitettynä Lahden kaupunginteatterissa vuosina 2001–2008. Sittemmin hän on esiintynyt freelancerina monissa eri teattereissa, kuten Linnateatterissa, Turun kaupunginteatterissa ja Seinäjoen kaupunginteatterissa. Hän on myös näytellyt elokuvissa ja televisiosarjoissa.
Annetaan palaa!

Annetaan palaa! (engl. "Fired Up!") on vuonna 2009 tehty teinikomedia. Elokuvan on tuottanut ja ohjannut Will Gluck ja kirjoittanut Freedom Jonesis. "Annetaan palaa" kertoo Nick Bradystä ja Shawn Colfaxistä, jotka pyrkivät cheerleaderjoukkueeseen päästäkseen cheerleaderleirille ollakseen lähellä naisia.
Juoni.
Nick Brady ja Shawn Colfax (Eric Christian Olsen ja Nicholas D'Agosto) ovat suosittuja amerikkalaisen jalkapallon pelaajia fiktiivisessa Gerald R. Ford High Schoolissa. Kuultuaan jalkapalloleirin siirtyneen kuumaan Teksasiin päättävät Nick ja Shawn livistää leiriltä cheerleadereiden leirille pokatakseen 300 cheerleaderiä. Leirillä he huomaavat pitävänsä joukkuestaan ja alkavat auttaa joukkuettaan voittamaan Pantterit. Lopussa Shawn huomaa pitävänsä joukkueensa kapteenista Carly Davidsonista (Sarah Roemer) kun sillä aikaa Nick yrittää iskeä Dioraa (Molly Sims) leirinjohtajan vaimoa.
DVD/Blu-ray julkaisu.
Elokuva julkaistiin DVD:lle ja Blu-ray:lle 9. kesäkuuta 2009.
Muhammad bin Qasim

Muhammad bin Qasim Al-Thaqafi (, 695–715) oli umaijadien dynastiaa palvellut kenraali, joka kuversnööri al-Hajjaj ibn Yusufin ohjaamana aloitti nykyisen Pakistanin alueella sijaitsevien Sindhin ja Punjabin alistamisen umaijadien valtaan. Tämä avasi tien islamin myöhemmälle leviämiselle Intian niemimaalle. Umaijadihallinnon mahdollisesta islamilaisuudesta ei ole merkkejä historiallisissa lähteissä. 
Katsaus lähteisiin.
Valloituksesta on tietoa vain vähän, ja sekin on peräisin myöhäisistä lähteistä. Vuoden 711 jälkeen ismaeliitit olivat nykyiseen Pakistaniin kuuluvassa Sindhissä. Valloituksesta kertoo lyhyesti Bagdadissa vaikuttanut Baladhuri (820–892), ja ainoa sindhiläinen lähde on vuodelta 1261 tekijänä Cachnamah. Tämä on nähtävästi päässyt käyttämään varhaisia arabilähteitä, mukaan lukien Baladhur. Cachnamah korostaa kahta asiaa, kuvernöörin keskeistä asemaa valloituksen ohjaajana sekä ennustajien ja viisaiden miesten varoituksia, että arabivalloitus oli ennalta määrätty. Näiden kahden raportin ilmoittamia kaupunkeja ei ole varmuudella tunnistettu.
Perimätietoa.
Perimätiedon mukaan Muhammad bin Qasim menetti isänsä nuorena. Äiti huolehti pojan uskonnollisesta kasvatuksesta ja setä, kuvernööri al-Hajjaj ibn Yusuf, opetti pojalle hallintoa ja sotataitoa. Kuusitoistavuotiaana Muhammed pääsi suuren kenraalin Qutayba bin Muslimin alaiseksi, ja jo seuraavana vuonna hän sai johtaa Sindhin valloitusta.
Aikaisemmat yrittäjät olivat kulkeneet Khaibarsolan kautta, mutta Muhammad purjehti Arabianmeren yli ja marssi Balokistanin poikki Sindhiin mukanaan 12 000 miestä ja 600 hevosta. Hän käytti alueella ennestään tuntemattomia aseita kuten vaunuissa kuljetettuja katapultteja ja jousipyssyillä ammuttavia palavia puuvillatukkoja. Vallattuaan Sindhin ja osan Punjabia hän lopetti valta-alueensa laajentamisen ja keskittyi hallitsemaan suvaitsevaisen islamin hengessä. Tuhansia hinduja ja buddhalaisia kääntyi islamiin, ja alueella kehittyi uusi sindhin kieli, joka yhdisti arabiaa paikallisiin kieliin.
Al-Tabari kertoo, että kuvernööri Hajjaj ibn Yusuf pyysi Muhammad bin Qasimia ottamaan kiinni umaijadien vastaiseen šiialaiseen kapinaan (700–703) osallistuneen Atiyyahin. Jos tämä ei kiroaisi Alia, hänelle tulisi antaa 400 ruoskaniskua ja leikata hiukset ja parta. Atiyyah kieltäytyi ja rangaistus pantiin toimeen. 
Kun kalifi Walid bin Abdul Malik kuoli, valtaan nousi hänen veljensä, joka oli Muhammadin sedän vihamies. Uusi kalifi määräsi Muhammadin palaamaan kotiin, tämä totteli, joutui vankilaan ja kuoli noin 20-vuotiaana.
Pienellä kivellä

Pienellä kivellä on Samuli Edelmannin viidestoista albumi, joka julkaistiin 21. syyskuuta 2011. Kappaleita ovat tehneet mm. Timo Kiiskinen, Chisu, Tuure Kilpeläinen, Hanna Pakarinen, Edu Kettunen, Ville Pusa, Markus Koskinen ja Kalle Torniainen. Levyn arvostelut ovat olleet pääosin positiivisia. Sitä on myös kritisoitu kappaleiden samankaltaisuudesta. Albumi on myynyt platinalevyn oikeuttavan määrän.
Ray Lewis

Ray Anthony Lewis (s. 15. toukokuuta 1975, Bartow, Florida) on yhdysvaltalainen entinen amerikkalaisen jalkapallon pelaaja, pelipaikaltaan tukimies. Hän edusti koko ammattilaisuransa ajan NFL-liigassa pelaavaa Baltimore Ravensia.
Lewis valittiin urallaan 12 kertaa NFL:n tähdistöotteluun Pro Bowliin. Lisäksi hän on voittanut NFL:n parhaalle puolustavalle pelaajalle jaettavan palkinnon vuosina 2000 ja 2003, tehden hänestä vasta kuudennen pelaajan joka on voittanut palkinnon kaksi kertaa. Lewis oli myös vasta toinen tukimies, joka on voittanut Super Bowlin arvokkaimmalle pelaajalle jaettavan palkinnon ja ensimmäinen tukimies joka voitti kyseisen palkinnon Super Bowlin voittaneessa joukkueessa. NFL Network on listannut Lewisin kaikkien aikojen 18. parhaaksi pelaajaksi joka on koskaan pelannut NFL:ssä.
Ura.
Lewis pelasi yliopistouransa Miamin yliopiston joukkueessa, ollen kerran ehdolla Butkus Awardiin.
Baltimore Ravens varasi Lewiksen NFL:n varaustilaisuudessa ensimmäisellä kierroksella, 26. pelaajana. Hän kohtasi ennakkoluuloja, koska hänen ei uskottu pystyvän murtautua kokoonpanoon tukimiehen rooliin siihen pienen kokonsa takia. Lewis voitti Super Bowlin Baltimore Ravensin riveissä kausilla 2000 ja 2012.
Hänen uransa loppui jälkimmäiseen voittoon.
Yksityiselämä.
Lewisillä on kahdeksan lasta vaimonsa kanssa. Hän on kristitty, ja tuli uskoon vuonna 2006.
Vuonna 2000 Lewis joutui kavereineen kahakkaan toisen ryhmän kanssa, joka johti kahden ihmisen kuolemaan. Lewis ja kaksi muuta miestä saivat syytteet murhasta.
Viherraunioinen

Viherraunioinen ("Asplenium viride") on pohjoisella pallonpuoliskolla tavattava, kallioilla kasvava pienikokoinen saniainen.
Ulkonäkö ja koko.
Viherraunioisen maavarsi on lyhyt ja tummasuomuinen. Tiheinä tuppaina olevat lehdet kasvavat 5–20 cm korkeiksi. Lehtiruodin kärkiosa on vihreä ja noin neljäsosa lehtilavan pituudesta. Lehtilapa on tasasoukka ja parilehdykkäinen, lavan keskiranka on vihreä ja kapealti vaalean siipipalteinen. Kirkkaanvihreät lehdykät ovat pyöreähköjä tai pitkulaisia, tylppiä, ehyt- tai hammaslaitaisia sekä suipohkotyvisiä. Kapeanpuikeat tai tasasoukat, katesuomuiset itiöpesäkeryhmät sijaitsevat lehtilavan alapinnalla lehtisuonten sivussa. Viherraunioisen itiöt kypsyvät Suomessa heinä-elokuussa.
Viherraunioinen muistuttaa läheisesti tummaraunioista ("A. trichomanes") sekä hyvin harvinaista serpentiiniraunioista ("A. adulterium").
Levinneisyys.
Viherraunioisen levinneisyysalue on hyvin hajanainen. Euroopassa lajia tavataan Pyreneiltä, Alpeilta, Saksasta, Puolasta, Romaniasta, Balkanin niemimaalla Sloveniasta Kreikkaan, Britteinsaarten keski- ja pohjoisosista, Norjasta, Ruotsista, Suomesta, Islannista, Länsi-Venäjältä sekä Uralin ja Kaukasuksen vuoristoista. Levinneisyysalue jatkuu laikuttaisena myös Aasian puolella, jossa lajia kasvaa Turkissa, Keski-Aasiassa, Keski-Siperiassa ja Japanissa. Pohjois-Amerikassa viherraunioista kasvaa mantereen keskiosissa Kalliovuorilla sekä länsi- ja itärannikoilla. Laji on levinnyt myös Grönlantiin.
Suomessa viherraunioisen esiintymät painottuvat Itä- ja Pohjois-Suomeen. Lajia tavataan paikoitellen Pohjois-Karjalassa, Kainuussa, Koillismaalla, Keski-Lapissa ja Käsivarren Lapissa. Myös muualla Lapissa on yksittäisiä esiintymiä. Pääalueesta erillisiä kasvustoja on Etelä- ja Pohjois-Savossa sekä Keski-Pohjanmaalla.
Elinympäristö.
Viherraunioinen viihtyy parhaiten kalkkikallioilla, ultraemäksisillä kallioilla ja soraikoilla.
Liuskaraunioinen

Liuskaraunioinen ("Asplenium septentrionale") on erikoisennäköinen, pienikokoinen, kallionraoissa kasvava saniainen.
Ulkonäkö ja koko.
Liuskaraunioisen lyhyestä ja tummasuomuisesta maavarresta nousee tuppaina kasvavia, 5–17 cm korkeita lehtiä. Lehtiruoti on tummatyvinen ja kaksi-kolme kertaa lehtilavan pituinen. Täysin muista raunioisista poikkeava lehtilapa on muodoltaan harvaan säännöttömän halkihaaraisesti liuskainen. Liuskat ovat 1 mm leveitä, kärjestään usein leventyneitä, tasasoukkia ja hampaisia. Itiöpesäkeryhmät ovat kapeanpuikeita tai tasasoukkia ja sijaitsevat lehtilavan alapinnalla lehtisuonten sivussa. Itiöpesäkkeet ovat katesuomuisia. Liuskaraunioisen itiöt kypsyvät Suomessa heinä-elokuussa.
Liuskaraunioinen voi risteytyä seinäraunioisen ("A. ruta-muraria") sekä tummaraunioisen alalajin kalliotummaraunioisen ("A. trichomanes" subsp. "trichomanes") kanssa.
Levinneisyys.
Maailmanlaajuisesti liuskaraunioisen levinneisyysalue on keskittynyt Eurooppaan, jossa sitä tavataan laajalla mutta hajanaisella alueella lähes koko mantereella. Runsaimmin lajia kasvaa Pohjois-Espanjasta Pohjois-Saksaan, ja edelleen Romaniaan, Bulgariaan, Balkanin niemimaalle ja Pohjois-Italiaan. Toinen pääesiintymisalue on Norjan ja Ruotsin etelä- ja keskiosissa sekä Suomen eteläosissa. Lisäksi se on tavanomainen Kaukasuksen alueella. Aasiassa lajia kasvaa Turkissa, Keski-Aasiassa ja Länsi-Siperiassa. Pohjois-Amerikassa liuskaraunioisella on erillinen, laaja esiintymisalue Yhdysvaltain lounaisosassa.
Suomessa liuskaraunioinen on yleinen laji maan lounaisosissa ja etelärannikolla. Satunnaisemmin sitä tavataan muualta Etelä- ja Keski-Suomesta aina Vaasan korkeudelle saakka. Pohjoisempaa lajista on muutama vanha havainto Koillismaalta ja Savukoskelta. Yleisin laji on Suomessa Ahvenanmaalla.
Elinympäristö.
Liuskaraunioinen kasvaa avokallioiden raoissa. Kasvupaikat ovat useimmiten paahteisia. Kuivina kausina kasvin lehdet käpertyvät kokoon ja muuttuvat ruskeiksi, mutta virkoavat jälleen sateiden tullessa.
Miranda Hart

Miranda Katharine Hart Dyke (s. 14. joulukuuta 1972 Torquay, Yhdistynyt kuningaskunta) on englantilainen näyttelijä, käsikirjoittaja ja stand-up-koomikko. Suomessa hänet tunnetaan syksyllä 2011 Yle TV1:ssä alkaneesta komediasarjasta "Miranda", joka valittiin Britanniassa vuoden 2010 parhaaksi komediasarjaksi. Itse Miranda Hart palkittiin parhaana komedianäyttelijänä. Sarja kertoo romuluisesta, sosiaalisesti ja muutenkin kömpelöstä, kommelluksiin joutuvasta Mirandasta. Hart tunnetaan myös brittidraamasta "Hakekaa kätilö".
Elämä.
Miranda Katharine Hart Dyke syntyi 14. joulukuuta 1972 Torquayissa, Etelä-Englannissa. Hänen vanhempansa ovat David Hart Dyke ja Diana Margaret Luce. Hänen isänsä taisteli Falklandin sodassa. Mirandalla on pikkusisko Alice (s. 1975). Vaikka Hart syntyi Torquayissa, hän varttui Petersfieldissä, Hampshiressa. Hän opiskeli Downe House Schoolissa, joka on tyttöjen sisäoppilaitos. 
Nykyisin Hart asuu Lontoossa.
Ura.
Hart opiskeli Bristolissa Länsi-Englannin yliopistossa (University of the West of England, UWE). Hän on koulutukseltaan valtio-opin kandidaatti. Hän suoritti jatkotutkinnon ALRA:ssa (Academy of Live and Recorded Arts) pääaineenaan draama. Perehdyttyään näyttelemiseen Hart teki oman showkiertueen vuonna 2002. Vuonna 2004 hän teki pienen radiokomediasarjan BBC:lle. Sarjan jälkeen Hart ryhtyi näyttelemään eri komediasarjoissa. 
Vuonna 2006 Hart esiintyi Nick Frostin kanssa BBC:n komediasarjassa "Hyperdrive". Vuonna 2007 samaan aikaan, kun Hart näytteli Hyperdrivessä hän aloitti näyttelemisen niin ikään BBC:n tuottamassa "Not Going Out" -komediasarjassa. Hän teki myös pieniä rooleja monissa muissa komediasarjoissa (mm. Todella upeeta). Vuonna 2009 Hart teki pienen roolin komediasarjassa "Monday Monday".
Vuonna 2008 Hart teki BBC:n kanssa sopimuksen omasta tilannekomediasta. Sarjasta esitettiin pilottijakso "Miranda Hart's Joke Shop". Samanniminen ohjelma esitettiin myös radiossa, antaen pohjaa televisiosarjalle. Saman vuoden aikana sarjaa alettiin kuvaamaan. Sarja sai nimekseen "Miranda". Sarja kertoo kömpelöstä noin30-vuotiaasta sosiaalisesti kyvyttömästä naisesta nimeltä Miranda. Sarjan ensimmäinen jakso esitettiin tammikuussa 2009. Se sai hyvän vastaanoton kotimaassaan ja Hart palkittiin jo seuraavana vuonna vuoden komedianäyttelijänä Britanniassa.
Vuonna 2012 Hart aloitti näyttelemisen Hakekaa kätilö -brittidraamassa, esittäen Camilla "Chummy" Brownea. Samana vuonna Hart julkaisi esikoiskirjansa "Is It Just Me". Vuonna 2013 Miranda -tilannekomediasta esitettiin toistaiseksi viimeinen jakso. Hart perusteli sarjan taukoa kiertueella, jonka hän tekee vuoden 2014 aikana. Heinäkuussa 2014 Hart sanoi haastattelussa ettei sarja saa enää virallista jatkoa. Joulukuussa 2014 sarjalle julkaistiin joulujakso. Hart julkaisi marraskuussa 2014 toisen teoksensa, "The Best of Miranda".
Vuonna 2015 Hart näytteli yhdysvaltalaisessa elokuvassa "Spy – vakoojan asussa", joka kuvattiin muun muassa Budapestissa, Unkarissa.
Vuonna 2016 Hart julkaisi kolmannen kirjansa "Peggy and Me". Kirjan julkaisu ja teko viivästyi, koska tietokone jossa alkuperäinen kirjan raakaversio oli, varastettiin.
Vapauden vanki

Vapauden vanki – Ryti, Risto nro 236/46 on suomalainen kamariooppera, joka kertoo presidentti Risto Rytin elämästä. Oopperan on säveltänyt Ilkka Kuusisto, ja libreton on kirjoittanut Markus Nummi. Ooppera alkaa vankilasta Rytin ollessa tuomittuna kuritushuoneeseen sotasyyllisyydestä. Hänen elämäänsä Gerda Rytin (o.s. Serlachius) kanssa sekä hänen sisäisiä taistelujaan käydään läpi takautumina.
Kantaesitys.
"Vapauden vangin" ovat tuottaneet Suomalainen Kamariooppera ja Risto Hirvonen. Oopperan kantaesitys oli Risto Rytin synnyinpaikkakunnalla, Huittisissa, Risto Ryti -salissa 1. heinäkuuta 2007 ja pian sen jälkeen Helsingin Aleksanterinteatterissa. Nimiroolissa oli Jorma Hynninen, ja Gerda Rytin roolin tanssi Tiina Lindfors. Suomalaisen Kamarioopperan solistiensemblen kapellimestarina toimi Kristian Attila. Oopperan ohjasi Kalle Holmberg. Lavastuksen ja puvustuksen suunnitteli Markku Piri. Suomalainen Kamariooppera vei "Vapauden vangin" myös Saarenmaalle kesällä 2009. 
Myynti-DVD.
Suomalainen Kamariooppera ja Helsinki City-ooppera tuottivat "Vapauden vangista" myös myyntivideon. Sen toteutti Sunny Notes Oy ja ohjasi Erkki Pohjanheimo. Video kuvattiin Kansallisoopperan Almi-salissa 2009. Videollakin pääosia esittävät Jorma Hynninen ja Tiina Lindfors, ja kapellimestarina on Kristan Attila. Henkilöohjauksesta vastaa Kalle Holmberg, ja valaistuksen on suunnitellut ja toteuttanut Ilkka Volanen. 
Orkesterin muusikot videolla ovat:
Myynti-DVD:n jakelusta vastaa Fuga Oy.
Daniel Lind Lagerlöf

Daniel Lind Lagerlöf, alkujaan "Daniel Magnus Gösta Lind", (s. 6. helmikuuta 1969 Tukholma, Ruotsi) oli ruotsalainen elokuvaohjaaja, käsikirjoittaja ja tuottaja.
Lind Lagerlöf katosi 6. lokakuuta 2011 valmistellessaan Camilla Läckbergin romaanin "Fjällbackamorden – Strandriddaren" kuvauksia. Hänen oletetaan pudonneen veteen jyrkiltä kalliolta Tjurpannanin luonnonsuojelualueella Tanumshedenin lähellä Bohuslänissä. Sää oli katoamisen aikaan myrskyinen. Etsinnät keskeytettiin kahden tuloksettoman etsintäpäivän jälkeen.
Hänellä oli vaimonsa käsikirjoittaja Malin Lagerlöfin kanssa kolme lasta.
Pyhäjärvi (Käkisalmen piiri)

Pyhäjärvi tai Plodovoje () on maalaiskunta Karjalankannaksella Leningradin alueen Käkisalmen piirissä.
Kunta sijaitsee Käkisalmen piirin keskiosassa suuren Pyhäjärven (ven. "Ozero Otradnoje") pohjoispuolella. Se rajoittuu pohjoisessa Norsjoen (Larionovo) kuntaan, etelässä Sakkolan (Gromovo) kuntaan ja lännessä Räisälään (Melnikovo). Kunnassa on runsaat 2300 asukasta.
Nykyinen Pyhäjärven maalaiskunta sijaitsee suurelta osin Suomen entisen Viipurin läänin Pyhäjärven kunnan alueella. Nykykunnan keskustaajama Pyhäjärvi eli Plodovoje sijaitsee entisen Pyhäjärven kirkonkylän ja sen naapurikylien Taubilan ja Larjavan aueella järven pohjoisrannalla. Entisen Pyhäjärven asemakylän nimi puolestaan on nykyisin Otradnoje. Keskustaajamasta on Pietariin noin 110 kilometriä, piirikeskus Käkisalmeen 25 km.
Kunnassa on yhteensä 12 asutuskeskusta:
YouPorn

YouPorn on ilmainen pornografinen verkkosivusto. Sivusto aloitti toimintansa elokuussa 2006 ja on noussut yhdeksi internetin suosituimmista pornografiasivustoista. Marraskuussa 2007 sivuston kerrottiin olevan laajin ilmaista pornografiaa tarjoava sivusto ja toukokuussa 2011 se oli internetin 83. suosituin sivusto. Joulukuussa 2020 sivuston Alexa-sijoitus oli 429.
Nainen kuin jäätynyt samppanja

Nainen kuin jäätynyt samppanja on suomalainen kamariooppera. Se kertoo kirjailija-novellisti Aino Kallaksesta (1878–1956). Aino Piirolan libretto perustuu Kallaksen päiväkirjamerkintöihin vuodesta 1899 alkaen. Päiväkirjoissaan Kallas tuo esiin elämänsä kipeitäkin puolia, joitten hän tiesi herättävän paheksuntaa. Ooppera seuraa Kallaksen elämää hänen muutostaan miehensä Oskar Kallaksen perässä Suomesta Viroon ja kertoo kirjailijan perhe-elämästä ja myrskyisistä suhteista miehiin siihen asti, kunnes kirjailija Eino Leinon ja Aino Kallaksen suhde päättyy. Oopperan on säveltänyt Ilkka Kuusisto.
Kantaesitys.
Suomalaisen Kamarioopperan ja Risto Hirvosen tuottaman kantaesityksen Itä-Helsingin kulttuurikeskus Stoassa 29. helmikuuta 2000 ohjasi Jukka Kajava. Kantaesityksessä Aino Kallaksen roolin tulkitsi mezzosopraano Ulla Raiskio ja miehen roolin esitti koreografi-tanssija Sami Saikkonen. Oopperan kapellimestarina oli Kristian Attila.
Myynti-DVD.
Maaliskuussa 2011 Suomalainen Kamariooppera ja Helsinki City-ooppera tuottivat "Nainen kuin jäätynyt samppanja" -oopperasta myynti-DVD:n . Se kuvattiin oopperan esityksistä Espoon Sellosalissa. Pääosissa videollakin ovat Ulla Raiskio ja Sami Saikkonen. Musiikista vastaavat Pekka Kuusisto (viulu), Eeva Rysä (sello) ja Kristian Attila (kapellimestari ja piano). Lavastus on Jyrki Sepän, ja valaistuksen suunnitteli Ilkka Volanen. DVD-taltioinnin on ohjannut Erkki Pohjanheimo / Sunny Notes Oy. DVD:n jakelusta vastaa Fuga Oy.
Suovenhokas

Suovenhokas ("Nola karelica") on pieni yöperhoslaji. Se tunnetaan vanhemmassa kirjallisuudessa karjalanallaskehrääjänä sekä muuraimen ruuhikehrääjänä. Suovenhokas on luokiteltu Suomen uhanalaisarvioinnissa erittäin uhanalaiseksi (EN) ja se on yksi Suomen kansainvälisistä vastuulajeista.
Koko ja ulkonäkö.
Suovenhokas on pieni, vaalea perhonen. Etusiipien pohjaväri on puhtaan valkoinen. Ulompi poikkiviiru erottuu ruskeana, ja sen ulkoreunalla on mustanruskeita täpliä. Siiven keskiosassa on leveä, vaaleanruskea vyö, samoin kuin ulkoreunassa. Ulkoreunan ruskean vyön keskellä kulkee valkea aaltoviiru. Siiven keskellä on musta täplä, jonka vieressä on vaaleankellertävistä suomuista muodostuva tupsu. Takasiivet ovat tasaisen ruskeat.
Lajin voi sekoittaa lähinnä huomattavasti yleisempään rämevenhokkaaseen ("Nola aerugula").
Levinneisyys ja lentoaika.
Suovenhokas on selvästi boreaalinen laji, jota tavataan Euroopassa ainoastaan osassa Skandinaviaa, Baltiassa ja Pohjois-Venäjällä. Idässä levinneisyysalue jatkuu Itä-Aasiaan saakka. Suomessa suovenhokasta esiintyy Lappia lukuun ottamatta koko maassa, mutta vain paikoittain. Perhonen lentää kesäkuun lopulta heinäkuun lopulle lennon kestäessä yksittäisellä paikalla vain noin viikon.
Elinympäristö ja elintavat.
Suovenhokkaan tyypillinen elinpaikka on vähäravinteinen ja sammaleinen suo. Lajin esiintyminen on hyvin paikallista, ja vierekkäisillä esiintymillä voi olla pitkä välimatka. Sitä ei juuri koskaan tapaa tyypillisen elinympäristönsä ulkopuolella, joskin Suomessa sen on raportoitu elävän myös kosteissa rantametsiköissä. Koiraat lentävät etsimässä kumppania illan hämärtyessä, mutta luultavasti naaraat liikkuvat enemmän vasta parittelun jälkeen piilotellen siihen saakka lehtien alapinnoilla. Suovenhokas tulee valolle.
Naaras munii korkeintaan 50 munaa lehtien alapinnoille tai kuolleille varvuille, joilta toukka hakeutuu ilmeisesti itse mieleiselleen ravintokasville. Toukan elintapoja luonnossa ei juuri tunneta, vaan tieto perustuu kasvatettujen toukkien käyttäytymiseen. Toukan kehitys kestää pari vuotta. Ensimmäisen talven toukka talvehtii noin 2 mm:n pituisena tekemänsä kotelon suojissa ja toisen talven lähes täysikasvuisena. Toukka on täysikasvuinen kolmannen elinvuotensa kesäkuun alussa, jolloin se koteloituu venemäisen, harmaan kotelokopan sisään heinänkorrelle tai oksalle.
Ravintokasvi.
Ensimmäisenä kesänä toukka syö ainakin suokukkaa ("Andromeda polifolia"), toisena kesänään ilmeisesti lakkaa ("Rubus chamaemorus"). Kasvatuksessa se on kelpuuttanut myös juolukkaa ja puolukkaa.
Peter Holland

Peter Holland (s. 14. tammikuuta 1991 Caledon, Ontario) on kanadalainen jääkiekkoilija, joka pelaa AHL-seura Colorado Eaglesissa. NHL-seura Anaheim Ducks varasi Hollandin vuoden 2009 pelaajanvaraustilaisuudessa numerolla 15.
Ura.
Holland liittyi OHL-joukkue Guelph Stormiin kaudella 2007–2008.
Kaudella 2008–2009 hän pelasi OHL:n tähdistöottelussa ja edusti myös Kanadaa alle 18-vuotiaiden MM-kisoissa.
Holland teki OHL-joukkue Guelph Stormissa 80 pistettä kaudella 2009–2010 ja 88 pistettä kaudella 2010–2011. Lisäksi hän käväisi jälkimmäisellä kaudella AHL:ssä Anaheim Ducksin farmijoukkue Syracuse Crunchissa pelaamassa kolme ottelua tehoilla 3+3=6.
Vuonna 2011 Hockey's Future -sivusto listasi Hollandin Anaheimin kolmanneksi parhaaksi lupaukseksi Kyle Palmierin ja Emerson Etemin jälkeen. Hän pelasi kauden 2011–2012 pääosin Syracusessa AHL:ssä ja oli joukkueen toiseksi paras pistemies tehtyään 23+37=60 tehopistettä 71 ottelussa. Lisäksi hän pelasi kauden aikana neljä NHL-ottelua, joista ensimmäisen 5. marraskuuta 2011 Detroit Red Wingsiä vastaan. Hän teki voittomaalin 11. marraskuuta 2011 pelatussa ottelussa Vancouver Canucksia vastaan. Työsulun lyhentämällä NHL-kaudella 2012–2013 Holland pelasi Anaheim Ducksissa 21 ottelua. Pääosan tuostakin kaudesta hän pelasi AHL:ssä, Anaheimin uudessa farmijoukkueessa Norfolk Admiralsissa. 
Marraskuussa 2013 Holland siirtyi kesken kauden 2013–2014 Toronto Maple Leafsiin pelaajakaupassa, jossa Toronto sai hänen lisäkseen hyökkääjä Brad Staubitzin ja jossa Anaheim sai vaihdossa puolustaja Jesse Blackerin sekä kaksi varausvuoroa. 
Elokuussa 2023 Holland siirtyi tryout-sopimuksella NHL-joukkue Colorado Avalancheen. Lokakuussa 2023 Avalanchen vapautettua Hollandin tryout-sopimuksesta, Holland teki kauden 2023-2024 kattavan AHL-sopimuksen AHL-joukkue Colorado Eaglesin kanssa.
Sonic Classic Collection

Sonic Classic Collection on Nintendo DS konsolille julkaistu "Sonic the Hedgehog" -pelisarjaan kuuluva kokoelmapeli, joka julkaistiin keväällä 2010.
Pelaaminen.
Sonic Classic Collection sisältää 6 erilaista Sonic-peliä jotka ovat "Sonic the Hedgehog", "Sonic the Hedgehog 2", "Sonic the Hedgehog 3", "Sonic &amp; Knuckles", "Knuckles in Sonic the Hedgehog 2" ja "Sonic 3 &amp; Knuckles". Kaikissa versioissa on tietty omat samat toimintonsa, mutta "Sonic the Hedgehog", "Sonic the Hedgehog 2" ja "Knuckles in Sonic the Hedgehog 2" -pelien kohdalla on tehty sellainen muutos, että niissä pelaaja pystyy tallentamaan pelin minä hetkenä hyvänsä toisin kuin alkuperäisissä Mega Driven versioissa. Sonic Classic Collection sisältää myös "Illustrations"-moodin jossa on muutamia kaikkiin kokoelman peleihin liittyviä konseptikuvia.
Lihan palvaaminen

Perinteinen lihan palvaaminen on lihan kypsentämistä savustusuunissa tai savusaunassa 60–100 asteen lämpötilassa. Palvattava liha voi olla kuivasuolattua, liuossuolattua tai ruiskusuolattua. Palvausaika vaihtelee 1-2 vuorokauteen lihojen koosta riippuen, savutuspuuna käytetään enimmäkseen kuorittua leppää. Palvauksessa muun muassa kinkut ja riistalihat saavat vahvan savukylvyn ja mureutuvat hitaasti. Palvaaminen on vanha säilytysmenetelmä, jossa käytetään matalampia lämpötiloja ja pidempiä aikoja kuin lämminsavustuksessa tai kylmäsavustuksessa.
FC Zestaponi

FC Zestaponi () on georgialainen jalkapalloseura Zestaponin kaupungista. Seura pelaa Georgian korkeimmalla sarjatasolla Umaghlesi Ligassa, jonka seura voitti kaudella 2010-11. Georgian Cupin seura voitti 2007-08. Seura on perustettu 18. kesäkuuta 2004.
Saksan hallitus

Saksan hallitus () on Saksan liittotasavallan korkein toimeenpanovaltaa käyttävä elin. Sen muodostaa liittokansleri ja ministerit. Sen asema perustuu perusasetuksen 62 ja 69 artiklaan.
Valinta.
Kanslerin valitsee liittopäivät presidentin ehdotuksesta. Valinnan jälkeen presidentti nimittää kanslerin. Ministerit nimittää ja erottaa presidentti kanslerin esityksestä.
Toiminta.
Kansleri on vastuussa hallituksen johtamisesta ja sen poliittisen linjauksen päättämisestä. Ministerit ovat vapaita toimimaan virassaan itsenäisesti kanslerin asettamien poliittisten rajojen puitteissa. Kahden ministerin ollessa eri mieltä käsiteltävästä asiasta konflikti ratkaistaan äänestämällä.
Nykyinen hallitus.
Saksan nykyinen hallitus on Merzin hallitus.
Zestaponi

Zestaponi tai Zestafoni () on kaupunki Zestaponin piirikunnassa, Keski-Georgiassa. Sen asukasluku on 20 814 (vuonna 2014).
Jalkapalloseura FC Zestaponi on Zestaponin kaupungista.
Ingvar Wixell

Ingvar Wixell (7. toukokuuta 1931 Luulaja, Ruotsi – 8. lokakuuta 2011 Malmö) oli ruotsalainen oopperalaulaja ja 1900-luvun johtavia baritoneja. Hänen tumma, vakaa äänensä ja voimakas läsnäolonsa näyttämöllä tekivät hänestä oopperaroolien dramaattisen tulkitsijan. Hänen esityksiään nimiroolissa "Simon Boccanegrassa" ja Don Carlosin roolissa "Kohtalon voimassa" on pidetty aikakauden parhaina. Hänen puolisonsa oli oopperalaulaja Busk Margit Jonsson.
Wixell edusti Ruotsia Eurovision laulukilpailussa 1965 kappaleella "Absent Friend" ja sijoittui kymmenennelle sijalle 18 kilpailijan joukosta.
Itsesimilaarinen

Itsesimilaarinen on matematiikan termi ja tarkoittaa, että kohde sisältää mielivaltaisen pieniä osia, jotka ovat keskenään yhdenmuotoisia. Monet kohteet luonnossa, kuten rantaviiva, ovat satunnaisesti itsesimilaarisia: niillä on satunnaisesti samanlaisia osia useammassa mittakaavassa. Itsesimilaarisuus on tyypillinen fraktaalien ominaisuus. Esimerkiksi Kochin käyrä on itsesimilaarinen, sillä sen jokainen sakara on kopio kaikista toisista sakaroista.
Esimerkkejä.
Logaritminen spiraali on itsesimilaarinen. Mandelbrotin joukko on itsesimilaarinen myös Misiurewiczin pisteessä. Musiikissa Shepardin asteikko on itsesimilaarinen aallonpituuksien taajuuksien osalta.
Itsesimilaarisia kohteita löytyy myös luonnosta. Oikealla on esitetty matemaattisesti muodostettu täydellisen itsesimilaarinen saniainen, joka muistuttaa hyvin paljon luonnosta löytyviä saniaisia. Myös muilla kasveilla, kuten parsakaalilla, on itsesimilaarisia ominaisuuksia.
Demetylaatio

Demetylaatio on kemiallinen prosessi, jossa molekyylistä poistuu metyyliryhmä (-CH3). Useimmiten metyyliryhmä korvautuu vetyatomilla, jolloin yhdisteen rakenteesta häviää yhteensä yksi hiili- ja kaksi vetyatomia.
Biokemiallisissa prosesseissa demetylaation katalysoi yleensä jokin sytokromi P450 (CYP) -ryhmän entsyymi tai sieniperäisesti esimerkiksi aromaattiset peroksigenaasientsyymitoiminnot, kuten "Agrocybe aegerita" -sienen peroksigenaasi.
Cellular and Molecular Life Sciences

Cellular and Molecular Life Sciences on solu- ja molekyylibiologiaa käsittelevä vertaisarvioitava tiedelehti. Vuosina 1945–1996 julkaisun nimi oli Experientia. Thomson Reutersin (nyk. Clarivate Analyticsin) "Journal Citation Reportsin" laskelmien mukaan lehden vaikuttavuuskerroin oli 5,808 vuonna 2014.
Lehti ilmestyy kuukausittain useilla kielillä; englanniksi, ranskaksi, saksaksi ja italiaksi. Julkaisija on sveitsiläinen Birkhäuser Verlag.
Myytinmurtajat (7. tuotantokausi)

Myytinmurtajat ("MythBusters") on yhdysvaltalainen televisiosarja. Jokaisessa jaksossa keskitytään kahteen tai useampaan kaupunkitarinaan, yleiseen uskomukseen, elokuvakohtaukseen tai nettihuhuun.
Kauden 7 jaksot 114–136 esitettiin Yhdysvalloissa vuonna 2009.
Jakso 114 - Romurallispesiaali.
Hollywood-törmäystestit.
Kari, Tory ja Grant kokeilivat useiden takaa-ajokohtausten pohjalta, voiko henkilöautolla ajaa erilaisten esteiden läpi. He arvioivat törmäyksiä kahdella kriteerillä: näyttääkö oikea törmäys samalta kuin elokuvissa, ja voiko autolla ajoa jatkaa sen jälkeen. He törmäsivät...
Jakso 115 - Alaska-spesiaali 2.
Myytinmurtajat palasivat Alaskaan osana Discovery Channelin vuoden 2009 Alaska-viikkoa.
Pykriittiuhka.
Geoffrey Pyke ehdotti II maailmansodan aikana projektia, jossa lentotukialus valmistettaisiin pykriitistä. Adam ja Jamie päättivät kokeilla pykriitin ominaisuuksia.
Jakso 116 - Banaaninkuoriliukastus.
Kotitekoiset timantit.
Kari, Tory ja Grant kokeilivat, voiko timantteja luoda...
Jakso 117 - YouTube-spesiaali.
Myytinmurtajat testasivat, ovatko seuraavat YouTube-videot todenmukaisia.
Omatekoinen surround-järjestelmä.
Tämä myytti perustui YouTube-käyttäjä Household Hackerin videoon.
Lantakärpäset

Lantakärpäset (Scathophagidae) on kaksisiipisiin (Diptera), kärpästen (Brachycera) alalahkoon kuuluva hyönteisheimo.
Ryhmän lajit ovat ruumiinrakenteeltaan tanakoita ja lieriömäisiä. Niiden kärjestään alaspäin taipuva takaruumis jakautuu viiteen näkyvään jaokkeeseen. Lantakärpästen toukat elävät tavanomaisesti maassa ja ovat joko petoja tai syövät mätäneviä aineksia. Monet ryhmään kuuluvat lajit elävät lannassa. Tavallisin lannassa elävistä lajeista, "Scatophaga stercoraria", on peto ja se pyydystää muita naudanlantaan tai lantakasojen lähettyville tulleita kärpäsiä. Lantakärpästen heimoon kuuluvia lajeja Suomesta tunnetaan noin 70. Aikuisena lantakärpästen koko on 6–10 millimetriä.
Lintuhyttynen

Lintuhyttynen ("Culex pipiens") on hyttysiin (Culicidae) kuuluva sääskilaji (Nematocera).
Tuntomerkit.
Ulkonäkö.
Lintuhyttysen takaruumiin jaokkeet ovat väriltään tummanruskeat ja edestä valkovöiset. Naarassukupuolen takaruumis on kärjestään tylppä. Koiraalla huulirihmat sojottavat ylöspäin.
Levinneisyys.
Kaikkialla maailmassa esiintyvä laji on yleinen Suomessa Kuusamoon asti.
Elintavat.
Hedelmöittyneet naaraat talvehtivat. Laji imee verta pääasiassa linnuilta.
Viemärihyttynen ("C. p. molestus").
Lajista on ilmaantunut urbaanimpi alalaji viemärihyttynen ("Culex pipiens molestus"), joka voi imeä verta nisäkkäiltä eli myös ihmisiltä. Laji saattaa ilmestyä eri vuodenaikoina, ja se leviää helposti rakennuksissa. Viemärihyttysiä esiintyy etenkin Etelä-Suomessa. Lintuhyttysten ja viemärihyttysten lisäksi Suomessa esiintyy muitakin lajeja, joilla on heikot, vaaleat vyöt takaruumiin jaokkeissa, mistä johtuen joitakin lajeja saatetaan luulla samaksi.
Herman Cain

Herman Cain (13. joulukuuta 1945 Memphis, Tennessee – 30. heinäkuuta 2020 Atlanta, Georgia) oli yhdysvaltalainen yritysjohtaja, republikaanipoliitikko, poliittinen kommentaattori, radioisäntä ja Fed-pankkiiri. Georgian osavaltiosta kotoisin oleva Cain tavoitteli republikaanien ehdokkuutta vuoden 2012 presidentinvaaleihin, mutta lopetti pyrkimyksensä sen jälkeen, kun häntä syytettiin seksuaalisesta ahdistelusta.
Cain siirtyi Burger Kingin johtotehtävistä Godfather's Pizza -ketjun toimitusjohtajaksi. Hän myös toimi Federal Reserve Bank of Kansas Cityn johtokunnan puheenjohtajana.
Cainilla oli kandidaatin tutkinto matematiikasta ja maisterin tutkinto tietojenkäsittelytieteestä. Ennen liikemiesuraansa hän oli Yhdysvaltain laivastossa matemaatikkona ballistiikan alalla.
Cain kannatti vapaata yrittäjyyttä, markkinataloutta ja varsin matalia veroja ja vähäistä valtion regulaatiota talouselämään. Vuonna 2010 hän oli aktiivinen Teekutsuliikkeessä. Vaalikampanjassaan Cain ajoi radikaalia verotuksen yksinkertaistamista 9-9-9-sloganilla. Tuloveroksi tulisi 9 % tasavero, yritysveroksi samoin 9 % ja maanlaajuinen 9 % liikevaihtovero.
Lokakuun 2011 mielipidekyselyissä Cain nousi suosituimmaksi ehdokkaaksi republikaanien presidenttiehdokkaaksi.
Pian neljä naista syytti Cainia seksuaalisesta ahdistelusta, jonka väitettiin tapahtuneen 1990-luvulla. Kiistämiensä ahdistelusyytösten paineessa Cain keskeytti 3. joulukuuta kampanjansa eikä pyrkinyt ehdokkaaksi.
Cain sairastui heinäkuun 2020 alussa COVID-19-tautiin ja kuoli sairaalassa Atlantassa saman kuun 30. päivänä 74-vuotiaana.
Uskonto.
Cain kuului mustien baptistien Antioch Baptist Churchiin, joka tunnetaan amerikkalaisittain poliittisesti liberaalina ja opillisesti konservatiivisena. Antioch Baptist Church kuuluu Kansalliseen baptistikonventioon, joka on nimenomaan mustan väestön baptistikirkko.
Noora Shingler

Noora Shingler (o.s. Vanhanen, s. 1981) on suomalainen toimittaja ja bloggaaja.
Shingler aloitti toimittajanuransa Yle TV1:n ajankohtaisohjelmassa "Kuningaskuluttaja", jonka juontajana hän toimi vuosina 2005–2008. Hän on työskennellyt lisäksi Yleisradion ensimmäisenä ympäristökoordinaattorina, Yle TV2:n "Silminnäkijä"-ohjelman toimittajana ja ollut perustamassa vuonna 2009 tiedostavien naisten mediaa nimeltä Uusi Musta (Tarinatalo, Yle). Vuosina 2011–2012 hän juonsi MTV3:n sisustusohjelmaa "Tyylivarkaat". Koulutukseltaan hän on mediatuottaja.
Vuonna 2011 julkaistiin Shinglerin kirjoittama teos "Marjoja &amp; maskaraa – kuinka hylkäsin turhat ruoka- ja kosmetiikkakemikaalit". Hän on kirjoittanut kulutuskriittistä blogia nimeltä "Kemikaalicocktail" vuodesta 2008.
Shingler on tehnyt yhteistyötä luonnonkosmetiikkamerkki Mádaran kanssa vuodesta 2013 ja suunnitellut merkille oman nimikkotuotesarjansa.
Shingler on työskennellyt tuottajana Suomen Blogimediassa sekä Community Managerina CosmEthics-applikaatiossa.
Noora Shingler oli ehdolla eduskuntavaaleissa 2019 vihreiden riveistä, Helsingin vaalipiirissä.
Simferopolin rautatieasema

Simferopolin rautatieasema eli Simferopolin matkustaja-asema (, ) on Ukrainan eteläosissa Krimillä sijaitsevan Krimin autonomisen tasavallan pääkaupungin Simferopolin rautatieasema. Asema on Ukrainan rautateiden tärkeä pikajunaliikenteen asema. Nykyisen aseman yhteyteen, ratapihan luoteisreunalle, on rakenteilla laajennusosaa lähijunille ja linja-autoliikenteelle.
Porin Palloseura

Porin Palloseura (lyh. PoPS) on vuonna 1968 perustettu porilainen palloilulajien erikoisseura, jolla ei ole ollut aktiivista toimintaa 1980-luvun jälkeen. Seura on kuitenkin edelleen yhdistysrekisterissä. Lajivalikoimaan on kuulunut jalkapallo, jääpallo, lentopallo ja jääkiekko. Jalkapallotoiminta edustusjoukkueen osalta päättyi jo vuonna 1973.
Jääkiekkoa PoPS pelasi parhaimmillaan kolmanneksi korkeimmalla sarjatasolla Maakuntasarjassa 1960- ja 1970-lukujen vaihteessa. Lentopallotoiminta loppui vuonna 1985, jolloin PoPS:n lentopalloilijat yhdistyivät Porin Pyrinnön lentopallojaoston kanssa ja muodostivat uuden Pori Lentis -nimisen seuran.
Jalkapallo.
Porin Palloseura perustettiin vuonna 1968 Porin Karhujen ja RU-38:n fuusion jälkimainingeissa. Nimeksi oli alun perin tarkoitus tulla "Porin Pirut", mutta sitä ei hyväksytty yhdistysrekisteriin. Alkuaikoina oli käytössä myös lyhenne PPS.
Edustusjoukkue aloitti pelaamisen kaudella 1969 Satakunnan piirin Aluesarjasta, joka oli tuolloin neljänneksi korkein sarjataso. Valmentajana toimi entinen maajoukkuemaalivahti Matti Jokinen. Joukkue koostui lähinnä entisistä RU-38:n pelaajista, jotka eivät olleet mahtuneet mukaan seurafuusiossa syntyneen Ässien edustusjoukkueeseen. Mukana oli myös jääkiekkoilijoita RU-38:n vuoden 1967 Suomen mestaruuden voittaneesta joukkueesta. Tunnetuin PoPS:ssa pelannut jääkiekkoilija oli maajoukkueessakin yli 200 kertaa esiintynyt maalivahti Jorma Valtonen.
PoPS nousi nopeasti toiseksi korkeimmalle sarjatasolle kaudeksi 1972 ja taisteli jopa noususta Mestaruussarjaan. Seuralla ei kuitenkaan tiettävästi ollut halua nousta pääsarjaan ja lopulta sijoitukseksi Suomensarjan länsilohkossa tuli toinen.
1973 PoPS pelasi vielä uudessa I divisioonassa sijoittuen 12 joukkueen sarjassa kymmenenneksi ja pudoten sarjaporrasta alemmas. Tämän jälkeen PoPS:n kilpailutoiminta jalkapallossa ilmeisesti päättyi. Joukkueen riveissä esiintyi myös pelaajia, jotka olivat voittaneet A-nuorten jalkapallomestaruuden Ässissä vuonna 1970. Heitä olivat muun muassa Pertti Lundell sekä TV-toimittajana myöhemmin tunnetuksi tullut Juha Granath. 
Jääpallo.
Porin Palloseura pelasi jääpallon suomensarjassa 1960–1970-lukujen vaihteessa kaksi kautta. PoPS:n paras sijoitus oli kaudelta 1969–70, jolloin se voitti Suomensarjan länsilohkon ja eteni SM-sarjakarsintaan. Karsinnoissa se kuitenkin hävisi kaikki ottelunsa suurinumeroisesti. PoPS lopetti jääpallon vuonna 1971, ja pelaajat siirtyivät Porin Narukerään. PoPS:aa edustivat muun muassa myöhemmin pitkän uran erotuomareina tehneet Kalevi Ruuttu jääpallossa ja Pertti Juhola jääkiekossa.
Edison (elokuvateatteri)

Edison oli vuosina 1915–1975 Helsingin Yrjönkadulla toiminut elokuvateatteri. Yrjönkatu 10:ssä on toiminut elokuvateatteri vuodesta 1910. Lyyra-nimisen teatterin avasi piharakennukseen Hjalmar V. Pohjanheimo, joka esitti siinä tuottamiaan mykkäelokuvia. 
Elokuvateatterin tiloissa toimii nykyisin Galleria Hippolyte.
Teatterin nimeksi tuli Edison vuonna 1915. Vuosina 1975–2005 siinä toimi Diana, joka esitti erityisesti laatuelokuvia. Sen jälkeen siinä toimi lastenelokuvia esittänyt Lasten Cinema, joka meni konkurssiin vuonna 2011. Tila on ollut myös lastenteatteri Unga Teaternin käytössä.
Saliin mahtui sata katsojaa. Projektoria ei ole digitalisoitu. Kaksisataaneliöisen salin omistaa taloyhtiö.
Taman eläintarha

Taman eläintarha () on eläintarha Hinon kaupunginosassa, Tokiossa, Japanissa. Eläintarhan pinta-ala on 52 hehtaaria ja se jakautuu aasialaiseen, afrikkalaiseen ja australialaiseen puutarhaan. Afrikkalaisten eläinten osalta eläintarhassa on onnistuttu pariuttamaan afrikannorsuja. Eläintarhan australialainen osa rakennettiin vuonna 1984 ja sen eläimistöön on perustamisestaan asti kuulunut muun muassa koala. Vuonna 1988 Taman eläintarhaan valmistui myös suuri hyönteisnäyttely. Eläintarhan palveluihin kuuluu muun muassa bussikierros leijona-aitauksessa.
Ei sankariainesta

Ei sankariainesta on suomirockyhtye Eppu Normaalin single, joka julkaistiin 4. lokakuuta 2004. Kappale julkaistiin alun perin yhtyeen studioalbumilla "Sadan vuoden päästäkin" . 
"Ei sankariainesta" debytoi julkaistaessaan Suomen virallisella singlelistalla sijalla 45. Single pysytteli listoilla viisi viikkoa, ja viimeisellä listaviikollaan se oli sijalla 45. Kappale ei siis yltänyt samankaltaiseen menestykseen kuin aiemmin saman vuoden keväällä julkaistu "Suolaista sadetta", joka pysytteli listan toisella sijalla 11 viikkoa.
8. lokakuuta 2004 singlestä julkaistiin myös DualDisc-erikoispainos. DualDisc-version DVD-levy sisälsi kolme Oulussa 5. kesäkuuta 2004 taltioitua kappaletta. DVD:lle sisällytetty "Suolaista sadetta"-esitys oli myös ensimmäinen kerta, jolloin yhtye esitti kappaleen konsertissaan.
Bogd-kaani

Bogd-kaani (, 1869–1924) oli Mongolian johtaja 1911–1924. Hän syntyi Khamissa Itä-Tiibetissä. Hän oli Bogdo Lama eli kolmanneksi korkein lama. Hänen vaimonsa oli Tsendiin Dondogdulam (k. 1923). Hän teloitti vihollisiaan mutta ei surmannut siviiliväestöä.
Elämä.
Bogd muutti Tiibetistä Mongoliaan vuonna 1874 ja asui siellä kuolemaansa asti. Kun kommunistit alkoivat nousta Mongoliassa, he aloittivat lokakampanjan Bogdia vastaan ja syyttivät häntä muun muassa pedofiliasta. Hän menetti valtansa 1919, kun kiinalaisia joukkoja saapui Mongoliaan. Hän joutui 1920 kotiarestiin ja vapautui siitä helmikuussa 1921 paroni von Ungern-Sternbergin joukkojen avulla, mutta von Ungern-Sternbergin joukot kokivat tappion kommunisteille, ja Bogd oli sen jälkeen käytännössä nukkehallitsija kuolemaansa asti.
Kerrottua.
Eräs aikalainen kertoo Bogdista: "Hän halusi palauttaa Mongolian yhtä suureksi kuin se oli Tšingis-kaanin aikana tai ainakin vapauttaa se Kiinan otteesta. Korkea-arvoiset virkamiehet pelkäsivät häntä mutta massat ihailivat. Hän hallitsi itsenäisesti Tiibetistä tai Kiinasta välittämättä". Puolalainen tutkimusmatkailija Ferdynand Ossendowski kertoo: "Hän havaitsi heti, jos häntä vastaan juonittiin ja kutsui juonijat Urgaan, mistä ei palattu elävänä."
Annelies Verbeke

Annelies Verbeke (Dendermonde, 6. helmikuuta 1976) on belgialainen kirjailija, joka kirjoittaa flaamiksi. Häneltä on suomennettu romaanit "Nuku!" (2003) ja "Kalanpelastaja" (2009).
Ura.
Verbeke on opiskellut germaanisia kieliä Gentin yliopistossa ja käsikirjoittamista Brysselin Erasmuskorkeakoulussa. Verbeken näytelmä "Dogdreaming" palkittiin yhtenä kahdestatoista näytelmästä European Pitch Pointissa 2003. Verbeke on julkaissut romaanit "Nuku!" (2003), "Reus" (”jättiläinen”, 2006), "Kalanpelastaja" (2009) ja "Dertig dagen" (”kolmekymmentä päivää”, 2015).
Messerschmitt P.1106

Messerschmitt P.1106 oli suunnitteluasteelle jäänyt saksalainen yksimoottorinen suihkuhävittäjä.
Kehitys.
Konetyyppi kehitettiin samaan aikaan Messerschmitt P.1101:n kanssa, jolloin yritettiin kehittää parasta aerodynaamista ulkomuotoa yksimoottoriselle hävittäjälle.
Tekniset ratkaisut.
P.1106:n muoto ei vastannut tavanomaista hävittäjää. Ohjaamo sijaitsi peräsimen kyljessä ja moottori etummaisena. Suihkumoottorin suihkuputki sijaitsi myös rungon keskellä, mikä oli myös hyvin epätavallista. Koneen myöhemmissä versioissa ohjaamo oli siirretty takaa eteen. Ensimmäisten versioiden aseistukseksi oli suunniteltu kahta 30 millimetrin MK 108 -tykkiä suihkumoottorin ilmanottoaukon yläpuolelle.